TURISMUL RURAL ÎN ROMÂNIA
Capitolul 1. CADRUL GENERAL DE DEZVOLTARE A TURISMULUI RURAL

 

1.1. Conceptul de turism rural

 
Turismul rural a cunoscut în ultimii 30-40 de ani o continuă dezvoltare în ţările europene. Destinat iniţial să aibă un rol social şi limitat numai la spaţiile familiale, turismul rural a evoluat şi s-a diversificat în timp şi spaţiu, atât în ceea ce priveşte oferta, devenind o componentă a politicilor de dezvoltare rurală, cât şi în ceea ce priveşte cererea, odată cu modificările de comportament (preferinţe, obieceiuri) ale consumatorilor de turism.


Turismul rural este o formă a turismului care se practică în zonele rurale, indiferent de amplasamentul lor geografic.


În ţările Uniunii Europene, turismul rural este definit ca un concept care cuprinde activitatea turistică organizată şi condusă de populaţia locală, care are la bază o strânsă legătură cu mediul ambiant, natural şi uman. Aşadar, turismul rural este o formă de turism care se desfăşoară în mediul rural, valorificând resursele turistice locale-naturale, culturale şi umane -, precum şi dotările şi echipamentele turistice, inclusiv pensiunile şi fermele agroturistice.


Turismul rural constituie o alternativă la turismul tradiţional, clasic, desfăşurat în staţiuni şi centre turistice, precum şi la oferta turistică "standard", de tip industrial. Pentru a delimita turismul rural ("verde" - culoare simbolică pentru natură) de celelalte forme de turism, se poate spune că turismul rural acoperă toate activităţile specifice desfăşurate în mediul rural, delimitându-se astfel de turismulurban (orăşenesc), turismul bleu (de litoral) şi de turismul alb (de munte).


Comparativ cu celelalte forme de turism, turismul rural se caracterizează prin:


- întreprinderi turistice de dimensiuni mici;


- diversitatea structurilor de primire;


- utilizarea resurselor locale;



- contactul permanent al turismului cu natura şi cu practicile tradiţionale ale zonei;


- caracterul durabil, în sensul menţinerii specificului zonei şi al protecţiei şi conservării mediului;


- dezvoltare plasată sub controlul colectivităţilor locale;


- absenţa caracterului de masă.


În cadrul turismului rural, cazarea îmbracă o diversitate de forme şi se poate asigura în:


- gospodării ţărăneşti;


- hanuri, moteluri şi hoteluri rurale;


- sate de vacanţă;


- pensiuni;


- camere, apartamente sau locuinţe independente închiriate, altele decât gospodăria ţărănească;


- camping-uri amplasate în localitatea rurală sau în cadrul gospodăriei ţărăneşti.


Concomitent cu spaţiile de cazare trebuie să se asigure spaţii de servire a dejunului şi a cinei care, în mediul rural sunt, de regulă, în afara spaţiilor de cazare, funcţionând ca unităţi independente.


Colectivităţilor locale le revin responsabilităţi pentru asigurarea condiţiilor necesare desfăşurării agrementului în natură, specific zonei, iar turoperatorilor sarcina să organizeze şi să promoveze diverse forme de agrement.


Turismul rural îmbracă forme variate de sejur, cu un spectru larg de motivaţii: sejur de vacanţă, de week-end, de relaxare şi practicare a unor sporturi, etc.


Agroturismul (sau turismul la fermă), concept mai nou, se află în legătură directă cu activităţile agricole, fiind susţinut de micii fermieri, activitatea în gospodăria proprie rămânând, însă, principala sursă de venit. Agroturismul este, deci, o formă a turismului rural care utilizează pentru cazare şi servirea mesei numai fermele agroturistice, folosind produse locale. Deoarece forţa de muncă din localităţile rurale este orientată în principal spre agricultură şi silvicultură, cazurile în care gospodăria ţărănească asigură pensiune completă sunt rare. Agroturismul prezintă unele trăsături care-l diferenţiază de turismul tradiţional şi anume:


- consumul turistic se petrece în mediul rural, unde esenţiale sunt: calitatea pensiunii şi serviciilor de primire la fermieri, cunoaşterea mediului natural, uman şi cultural, precum şi originalitatea produselor turistice;


- oferta turistică este autentică, diferenţiată, multiplă în diversitatea sa, organizată şi condusă de fermieri;


- este o activitate economică complementară exploataţiei agricole şi nu o alternativă sau o substituţie a acesteia;


- oferă populaţiei cu venituri reduse posibilitatea de odihnă şi reconfortare, de petrecere a timpul liber în vacanţe sau week-end-uri în peisajul pitoresc al mediului rural, cu valori cultural-educative şi cu o ospitalitate specifică;


- nu necesită investiţii foarte mari pentru amenajări de infrastructură şi suprastructură turistică sau pentru alte dotări de profil;


- sunt evitate marile aglomerări turistice de pe litoral sau din staţiunile balneare sau montane.


Turismul verde şi turismul în natură sunt forme de turism practicate în habitate naturale de grupuri relativ mici de turişti, care au în comun unele modalităţi de petrecere a timpului liber şi de recreere.


După unele opinii ale cercetătorilor în domeniu, turismul rural, agroturismul, turismul verde şi turismul în natură sunt forme de manifestare ale turismului alternativ, ca un mod de răspuns la turismul clasic, standard, de tip industrial.


Conceptul de ecoturism a apărut în anii '70, când s-a constatat că monumentele naturale, istorice şi culturale sunt ameninţate de degradare şi distrugere din cauza poluării şi că turismul intensiv, de masă, este unul din factorii care contribuie la această situaţie. Treptat, s-a impus necesitatea ca turismul să fie astfel practicat încât să nu polueze mediul natural şi construit. Ecoturismul este, deci, acel turism care protejează şi conservă patrimoniul turistic natural şi antropic.


În această direcţie, sarcini importante revin, pe de o parte, autorităţii centrale de turism pentru promovarea reglementărilor specifice şi, pe de altă parte, agenţilor economici pentru organizarea şi desfăşurarea activităţilor.


Se poate afirma că turismul rural este una din formele de turism cele mai apropiate de principiile promovate de ecoturism.

 1.2. Factori de dezvoltare a turismului rural


Dezvoltarea turismului rural este influenţată de factori specifici, dintre care trebuie menţionaţi:


- Tendinţa de a petrece timpul liber într-un mediu cât mai puţin poluat şi aglomerat; turiştii au devenit din ce în ce mai preocupaţi de problemele sănătăţii şi menţinerii acesteia, astfel încât vacanţele active în aer liber, în locuri mai puţin aglomerate, constituie o motivaţie de bază în alcătuirea programelor de vacanţă sau week-end;


- Costuri mai mici pentru petrecerea concediului;


- Dezvoltarea transporturilor, în special a celor rutiere şi a telecomunicaţiilor; creşterea cantitativă şi calitativă a mijloacelor de transport şi telecomunicaţii a făcut ca distanţele să nu mai fie obstacole şi puncte slabe în cadrul ofertei turismului rural. În prezent, se poate ţine legătura uşor cu oraşul, cu cei care au rămas acasă, cu serviciul şi, la nevoie, chiar cu spitalele;


- Fragmentarea concediului în 3-4 minivacanţe;


- Amploarea reşedinţelor familiale secundare, de vacanţă, amplasate în mediul rural;


- Interesul sporit pentru cunoaşterea patrimoniului natural şi antropic al zonelor rurale, al siturilor şi vestigiilor istorice;


- Implicarea diferitelor organisme nonguvernamentale în menţinerea zonelor rurale, şi dezvoltarea acestora conform specificului lor.


Turismul rural a reuşit acolo unde s-au conjugat favorabil mai mulţi factori, precum dimensiunile mici ale fermelor, intervenţia activă a administraţiei publice locale, legăturile tradiţionale dintre oraş şi sat. El nu s-a dezvoltat în zonele unde exploataţiile agricole au fost de dimensiuni medii sau mari, regrupate în exploatări agricole puternice, care nu au fost nevoite să-şi diversifice activitatea pentru a obţine venituri suplimentare şi nici în spaţiile rurale cu gospodării foarte mici şi sărace, care nu dispun de condiţii minime de cazare şi servire a micului dejun.


Condiţia obligatorie a dezvoltării turismului rural este implicarea adminstraţiei publice locale în asigurarea infrastructurii şi a unor servicii minime de sănătate, comerciale şi de agrement.


În economia turismului se consideră că turismul rural adaugă valoare prin:


- dezvoltarea zonelor turistice, antrenând resursele naturale, moştenirea culturală, pitorescul rural, tradiţiile locale, produsele satului;


- crearea notorietăţii- promovarea identităţii locale (produse/servicii);


- dezvoltarea locală durabilă (un nou contact social sat-oraş).

 

1.3. Impactul turismului rural asupra spaţiului rural 


În ultimii 50 de ani, tendinţele puternice de industrializare şi urbanizare au modificat situaţia economică, socială şi culturală a localităţilor rurale, determinând ceea ce se poate numi "declinul rural": veniturile din agricultură au scăzut în termeni reali, evoluţia tehnologiei a determinat reducerea locurilor de muncă în acest sector, gama serviciilor rurale a scăzut, populaţia rurală a îmbătrânit.


În vederea stopării acestui declin în scopul protejării şi conservării localităţilor rurale şi a lumii rurale în ansamblul ei, s-au căutat mai multe soluţii pe plan internaţional. S-a constatat că turismul, fenomen în continua expansiune, este în măsură să contribuie la diminuarea acestor probleme majore ale comunităţilor rurale şi de aceea a fost promovat în mod deosebit şi sprijinit efectiv să se implanteze în mediul rural.


Principalele avantaje pe care turismul le poate aduce mediului rural sunt:


- pluriactivitatea, prin desfăşurarea de către o persoană sau o familie a mai multor activităţi economice, respectiv pe lângă preocupările agricole de bază, închirierea de camere, pregătirea şi servirea mesei şi organizarea agrementului;


- modernizarea infrastructurii locale şi apariţia de construcţii noi, ca urmare a creşterii circulaţiei turistice;


- realizarea de venituri suplimentare din prestaţiile turistice (cazare, masă, agrement), din vânzarea produselor agricole proprii direct către consumator/turist, din vînzarea unor produse meşteşugăreşti specifice;


- menţinerea viabilităţii micilor comunităţi rurale, turismul rural favorizând desfăşurarea serbărilor folclorice şi a târgurilor artizanale, a serbărilor religioase, care, la rândul lor, mobilizează localnicii în păstrarea acestor obiceiuri şi tradiţii. Turismul rural poate crea condiţii pentru organizarea unor manifestări cum ar fi spectacole de muzică populară, expoziţii de tapiserie, sticlărie şi ceramică;


- crearea de locuri de muncă în mica industrie artizanală, prestări servicii, comerţ;


- valorificarea clădirilor istorice cu valoare locală prin creşterea veniturilor obţinute din taxele de vizitare şi chiar prin transformarea unora din ele în centre de prezentare şi vânzare a artizanatului, dispecerate pentru turism, etc.;


- creşterea nivelului de cultură şi civilizaţie al locuitorilor satelor, lărgirea orizontului de cunoaştere al acestora, schimbul de experienţă între sat şi oraş;


- dezvoltarea agriculturii şi a unor sectoare ale silviculturii şi pisciculturii;


- creşterea nivelului general de dezvoltare a zonei.


Pe lângă aceste avantaje, dezvoltarea turismului rural ridică şi unele probleme, cum ar fi:


- modificarea mediului natural; din observaţiile făcute rezultă că şi turismul rural exercită unele presiuni asupra mediului ambiant (mersul pe bicicletă, călăria, zgomotele pot compromite liniştea şi autenticitatea peisajului natural). Evitarea efectelor negative poate fi făcută printr-o activitate turistică corect planificată, dublată de o propagandă ecologică;


- modificarea mediului construit şi, în principal, dezvoltarea haotică a spaţiilor de cazare; creşterea cererii pentru cazare în mediul rural poate contribui la apariţia unor noi construcţii sau extinderi ale vechilor clădiri, fără a ţine seama de specificul local şi arhitectura tradiţională;


- modificarea vieţii socio-culturale a satelor; pătrunderea kitch-ului în viaţa rurală ca urmare a influenţei negative a civilizaţiei urbane poate distruge sau modifica tradiţia locală;


- apariţia blocajelor în circulaţia rutieră; în condiţiile dezvoltării unui turism rural peste posibilităţile de susţinere ale comunităţii, se poate ajunge la o depăşire a capacităţii maxime de circulaţie a reţelei de drumuri comunale şi judeţene existente. În această situaţie, se impune ca turismul rural să se dezvoltate fără a depăşi pragul de suportabilitate al comunităţii rurale, iar veniturile obţinute să permită şi contracararea unor efecte negative.

 

1.4. Segmentele cererii pentru turismul rural


Ca urmare a accentuării şi generalizării procesului de industrializare, şi, implicit, a extinderii marilor aglomeraţii urbane, tendinţa generală a fost aceea a migraţiei populaţiei de la sat către oraş. În condiţiile dezvoltării turismului în zonele rurale, segmentele cererii pentru acest tip de servicii sunt puternic determinate de acest fenomen.


Observaţiile repetate şi experienţa care s-a acumulat în aprecierea calitativă a fenomenelor psiho-sociale legate de turism au depistat o serie de trebuinţe pe care orăşeanul, cetăţeanul angrenat în maşinăria urbană, le emite din ce în ce mai constant şi tinde să le transforme în acţiune.


Reîntoarcerea la natura nemodificată, motivaţie valabilă pentru toate categoriile de vârstă, sex, socio-profesionale, statut social, este rezultatul trebuinţei de conservare, sănătate, confort fizic şi spiritual.


Anonimatul şi uniformitatea, caracteristice grupurilor mari, ca şi stările tensionale ce se manifestă deseori în ambianţa urbană se atenuează considerabil în cadrul climatului rustic, în care turistul îşi recapătă condiţia de membru al comunităţii, reputaţia, prestigiul, consideraţia celorlalţi, precum şi posibilitatea de a participa la acţiuni comune creatoare.


Cunoaşterea, înţelegerea, inventarea şi elaborarea sunt, de asemenea, motivaţii care se pot realiza cu succes în ambianţa satului turistic: contactul nemijlocit cu piese ale tezaurului istoriei naţionale, ale folclorului, cu ocupaţiile tradiţionale şi obiceiurile populare transformă vacanţele rustice într-un veritabil proces de asimilare a unor noi şi numeroase cunoştinţe şi de dobândire a unor deprinderi, chiar meşteşuguri, care dau turiştilor satisfacţii personale şi sentimentul utilităţii.


Curiozitatea care decurge din informaţii privind ospitalitatea populară, obiceiurile gastronomice, artizanatul şi ritualurile săteşti, determină largi categorii de turişti să cunoască la faţa locului şi să păstreze amintiri durabile din vacanţe inedite.


Odihna, cura de aer şi de fructe, consumul de alimente proaspete şi terapia ocupaţională, de care doresc să beneficieze cei ce îşi îngrijesc sănătatea în vacanţă, se întrunesc armonic în raza aşezărilor rurale, concurând adesea, prin particularităţile lor, cu regimul de cură oferit de staţiunile balneare.


Din sfera motivaţiilor nu lipsesc nici sportul, vânătoarea, pescuitul sportiv, ascensiunile şi drumeţiile, care capătă o notă autentică, lăsând loc suficient iniţiativei, imaginaţiei şi înclinaţiilor individuale.


Cererea specifică poate fi segmentată, de asemenea, şi din punct de vedere al veniturilor potenţialilor turişti, turismul rural putând satisface, concomitent, atât turiştii cu posibilităţi financiare deosebite, pe cei cu venituri mai mici, precum şi orice persoană care doreşte să se odihnească şi să se recreeze în mediul oferit de spaţiul rural.

 

 

Capitolul 2. TURISMUL RURAL PE PLAN

INTERNAŢIONAL

 

 

2.1. Evoluţii şi tendinţe


Turismul rural este una din formele de turism în plină expansiune, cucerind ponderi din ce în ce mai importante pe piaţa turistică în ultimii 10 ani. Evaluarea exactă a circulaţiei turistice în spaţiul rural este destul de anevoioasă, fapt recunoscut de organismele internaţionale din turism, dar estimările realizate de către O.M.T. arată creşterea participării ponderii acesteia în totalul circulaţiei turistice de la 3% în 1985,la peste 15% în 1992, cu diferenţe de la o ţară la alta: 29% în Marea Britanie, 29% în Franţa, 34% în Germania, 15% în S.U.A, etc.


În Franţa, unde statul a acordat o atenţie deosebită turismului rural (numai în anul 1990 guvernul francez a alocat 65 miliarde F) ca o necesitate a dezvoltării unor zone mai puţin propice altor activităţi, acest produs are, în majoritate, o adresabilitate internă către populaţia cu venituri mari, intelectuali, etc.


Populaţia străină venită pentru petrecerea vacanţelor rurale în Franţa este formată în cea mai mare parte din britanici, germani, italieni din categorii sociale superioare, în general familii între 35-40 ani, cu copii între 5-12 ani, locuind în mare majoritate în oraşe foarte mari şi preocupaţi de problemele de mediu. Structura cererii acestora pentru turismul francez relevă ponderea relativ mare a preferinţelor acestora pentru turismul rural.


Adresabilitatea turismului rural este şi ea foarte diversă. Astfel, în ţările Europei Occidentale şi în America, datorită calităţii şi echipării spaţiilor de primire, piaţa vacanţelor la ţară corespunde în principal populaţiei înstărite şi educate, cum este cazul britanicilor şi americanilor.


În paralel cu acest segment al peţei turismului rural, apare însă evidentă şi latura socială a turismului rural, prin amenajarea unor zone şi/sau sate, spaţii de primire de un nivel mediu, răspunzând posibilităţilor de consum ale populaţiei cu venituri mici sau medii. Dezvoltarea laturii sociale a turismului rural constituie iniţiativa unui număr important de organizaţii internaţionale nonguvernamentale, grupuri europene de interes economic, cluburi, ş.a., prezente din ce în ce mai mult şi pe piaţa specifică a ţărilor Europei Centrale şi de Est, inclusiv în România.


Tendinţele privind evoluţia turismului rural sunt de continuă creştere, depăşind ritmul creşterii turismului de litoral.

 

2.2. Structuri de primire specifice


Turismul rural se bazează pe totalitatea tipurilor de cazare existente în spaţiul rural, care, în baza caracteristicilor comune, pot fi grupate astfel:


- hotelăria rurală;


- camping-urile rurale;


- oferta turistică a localnicilor.


Se disting trei mari categorii de cazare la localnici: camere/apartamente, locuinţe independente şi terenuri pentru campare.


La rândul ei, gospodăria agroturistică poate asigura cazarea în: locuinţă independentă pe teritoriul fermei, camere de oaspeţi, camping la fermă şi fermă specializată.


Oferta turistică rurală capătă însă trăsături specifice de la o ţară la alta. Pentru unele din ţările europene reprezentative în domeniu, oferta se prezintă astfel:

 

Franţa


- Hoteluri; există numeroase lanţuri hoteliere şi grupuri de hoteluri în mediul rural: "Les Logis et Auberges de France", "Les Relais Saint-Pierre", "Relais des Chateaux", ş.a.;


- Sate de vacanţă;


- Terenuri pentru campare;


- Cazare la localnici, în locuinţe independente;


- Gîtes de France, grupate în cadrul Federaţiei Naţionale. "Gîtes Ruraux de France", care are ca scop atât salvgardarea patrimoniului imobiliar părăsit ca urmare a exodului rural, cât şi acela de a propune vacanţe de calitate, accesibile tuturor. Această federaţie girează şapte produse turistice, realizate în cea mai mare parte de agricultori:


1. Casele rustice (Gîtes ruraux), circa 36000, sunt case/locuinţe independente situate în apropierea unei ferme sau a unui sat, amenajate în manieră tradiţională, primirea fiind asigurată de proprietar;


2. Gîtes d'é tape, circa 600, situate în apropierea unor trasee montane, reprezentând o cazare simplă, care permite efectuarea unui popas/haltă pentru o zi sau două, înainte de plecarea spre alte direcţii;


3. Camere de oaspeţi (Chambre d'hô tes), circa 7000, amenajate şi echipate de localnici în scopul primirii turiştilor, oferind cazare şi mic dejun, atât pentru o noapte cât şi pentru sejur; în completarea acestor servicii, precum şi pentru persoanele cazate în camping-uri, case rustice, ş.a., funcţionează un sistem de restaurant/servire a mesei ("table d'hô tes"), amenajat de agricultori la o capacitate care să nu depăşească capacitatea de primire a structurii aferente;


4. Camping la fermă, circa 1000, amenajat pe terenul fermei, cu o capacitate de primire de maximum 20 de persoane; 


5. Casele rustice pentru copii (Gîtes d'enfants), circa 460, special amenajate pentru primirea acestora în timpul vacanţelor, la mare sau la munte, cu o capacitate maximă de 11 copii;


6. Casele rustice pentru pescuit (Gîtes de pę che), circa 160, amenajate pentru primirea amatorilor de pescuit, dispunând de spaţii adaptate necesităţilor practicării acestei activităţi, amenajate în caserustice (Gîtes ruraux), camere de oaspeţi sau "gîtes d'é tape";


7. Fermele de sejur (circa 72 ferme, reunite sub deviza "Bine aţi venit la Fermă") constituie produsul turistic cel mai complet, incluzând obligatoriu cele trei aspecte ale primirii: cazare, consumare de produse agricole în mediu familial şi petrecerea timpului liber. În afara sejururilor prelungite, această formulă este adaptată şi pentru week-end. Cazarea este asigurată la fermă, în scopul favorizării contactului şi partajării vieţii familiale. Camerele, limitate la 5, au o suprafaţă de minimum 10 m.p. şi sunt echipate cu cel puţin o toaletă. Servirea mesei este rezervată numai oaspeţilor cazaţi la fermă, iar produsele sunt numai din producţia fermei, de calitate şi oferite ca specialităţi. Ferma de sejur oferă posibilităţi de petrecere a timpului liber, sporind atractivitatea sejururilor în cadrul fermei sau în apropiere (sporturi nautice, tenis, artizanat, ş.a.).


- Camping-uri în ferme de primire, circa 1200, regrupând camping-ul la fermă şi ariile naturale de camping, destinate primirii de către agricultori pe terenurile lor a campeurilor şi caravanierilor;


- Ferma han, ("Ferme auberge"), circa 800, este un loc amenajat pe o exploataţie agricolă pentru servit masa, alcătuită din specialităţi şi meniuri regionale, realizate în principal din produsele proprii, cu o capacitate maximă de 60 de locuri. Poate oferi şi posibilităţi de cazare;


- Fermele pentru călărie, circa 250, în care se poate practica acest sport cu sau fără servicii de cazare şi masă. În situaţia în care sunt oferite şi servicii de cazare şi masă, capacitatea acestora este limitată în funcţie de forţa de muncă, care este numai din cadrul familiei.

 

Italia


Activitatea turistică rurală este coordonată şi reprezentată în faţa autorităţilor publice de către Consorţiul "Anagritur", înfiinţat în 1980 şi care reuneşte trei mari organizaţii de profil: Agriturist, creată în 1965, Terra Nostra înfiinţată în 1973 şi Turismo Verde înfiinţat în 1980. Scopul acestor grupări îl reprezintă promovarea şi revitalizarea zonelor rurale, dezvoltând în paralel cu activităţile turistice din zonele rurale şi acţiuni de valorificare a produselor agricole locale, a celor artizanale, urmărind individualizarea şi păstrarea identităţii culturale a comunităţii rurale. În domeniul turismului, principalele preocupări sunt axate pe: susţinerea oricăror iniţiative privind încurajarea turismului social şi a celui pentru tineret, utilizarea terenurilor şi a mediului natural în general de către turişti, cu respectarea principiilor de etică, formarea de ghizi, animatori şi turoperatori agroturistici, pregătirea personalului în domeniul informării şi promovării turistice, promovarea valorificării şi protecţiei ariilor naturale protejate, promovarea turismului ecologic, etc.


Principalele forme de cazare în mediul rural sunt:


- hoteluri;


- camere mobilitate şi locuinţe mobilate independente ale localnicilor:


- ferme agroturistice, camere pentru oaspeţi şi apartamente mobilitate în cadrul fermelor;


- terenuri pentru camping la fermă.

 

Belgia


Dezvoltarea şi promovarea turismului rural se face tot într-un cadru asociativ, prima organizaţie de acest tip fiind înfiinţată în anul 1973.


Structurile de primire întâlnite în mediul rural sunt:


- hoteluri;


- terenuri pentru camping;


- camere, apartamente şi locuinţe mobilate pentru oaspeţi, aparţinând localnicilor;


- ferme agroturistice, circa 1000, cu camere pentru oaspeţi în cadrul acestora;


- terenuri pentru camping în perimetrul fermelor;


- ferme şi centre de echitaţie,cu servicii de cazare şi masă;


- locuinţe tip "căsuţe la ţară".

 

 

Germania


Structurile de primire caracteristice sunt:


- hoteluri, grupate în mici lanţuri localizate în mediul rural;


- sate de vacanţă;


- ferme agroturistice, oferind camere pentru oaspeţi, apartamente independente mobilate şi terenuri pentru camping;


- case rustice;


- ferme/tabere pentru copii.


Sistemele de cazare utilizate în cadrul fermelor/gospodăriilor ţărăneşti nu oferă servicii de masă decât oaspeţilor cazaţi; pentru turiştii în trecere, pentru servirea mesei au fost create hanuri la fermă. Oferta de locuinţe/camere de închiriat în mediul rural este publicată prin intermediul Societăţii germane de agricultură, în catalogul "Vacanţe la ţară" şi "Vacanţe la fermă".

 

Marea Britanie


Principalele structuri de primire sunt:


- hoteluri mici;


- terenuri pentru camping, caravane;


- căsuţe/vile pentru vacanţe;


- ferme agroturistice, circa 400, cu posibilitatea participării turiştilor la unele activităţi agricole simple, posibilităţi de agrement şi locuri de vizitat în apropierea fermelor; cea mai răspândită formă de sejur este închirierea de camere cu demipensiune.

 

 

 

Danemarca


Structurile de primire cele mai răspândite în mediul rural sunt reprezentate de:


- cabane;


- hanuri;


- camere cu demipensiune sau pensiune completă în gospodării ţărăneşti;


- apartamente independente pe lângă gospodăriile ţărăneşti;


- camping.


Capacitatea de cazare în cadrul gospodăriilor ţărăneşti este estimată la circa 3000 de locuri de cazare în peste 200 de gospodării.

 

Irlanda


Principalele structuri de primire sunt:


- hoteluri mici din cadrul unor lanţuri hoteliere, cu arhitectură tradiţional rurală, reunind: castele şi conace vechi, precum şi case de vânătoare adaptate pentru primirea turiştilor, mici pensiuni şi hanuri, căsuţe mici situate în afara localităţilor;


- terenuri pentru camping:


- căsuţe independente,izolate:


- apartamente mobilate;


- ferme agroturistice, circa 500, cu capacităţi de primire pentru 6-10 persoane, în formula tradiţională "Bed and breakfast", şi demipensiune; în mod frecvent există condiţii pentru călărie, pescuit sportiv, terenuri de golf, etc.


Datele prezentate relevă gradul ridicat de diversificare a ofertei turistice, atât ca structuri de primire, cât şi ca produse turistice oferite, precum şi faptul că agroturismul este o componentă, în multe din cazuri majore a turismului rural;

 

2.3. Iniţiative europene pentru dezvoltarea turismului rural


Piaţa turistică intracomunitară are un flux turistic de 370 milioane de clienţi potenţiali numai din propriile ţări; aceştia furnizează circa trei sferturi din încasările turismului ruralal Uniunii Europene. Statisticile arată că 68% dintre vest-europeni îşi petrec concediile în propria ţară, iar 20% în altă ţară membru a U.E. În total, aproape 90% rămân în Europa în concediu. Dintre aceştia, 25% îşi petrec vacanţele la ţară, atât din motive economice, cât şi pentru calitatea sejurului oferit. O caracteristică în comportamentul turiştilor europeni este că nu consultă nici un fel de material publicitar pentru a-şi alege locul de sejur, ci se îndreaptă în vacanţe spre locurile unde sunt obişnuiţi să meargă. Acest comportament dezavantează turismul rural, care nici nu s-a bucurat de o publicitate adecvată.


Astfel de considerente au condus la constituirea la 20 septembrie 1990, în localitatea Tomar (Portugalia), a Federaşiei europene pentru structuri de întâmpinare turistice rurale - "Eurogîtes", care reunea la acea dată 13 organizaţii naţionale şi regionale din 9 ţări europene, şi anume: FEDERATION DES GÎTES DE WALLONIE (Belgia); FEDERATION NATIONALE DES GÎTES DE FRANCE (Franţa); URLAUG AUF DEM BAUERNHOF (Renania de Nord - Westfalia); IRISH FARM HOLIDAYS (Irlanda); ISLANDIC FARM HOLIDAZ (Islanda); AGRITURIST (Italia); FARM HOLIDAYS BUREAU (Marea Britanie); ASSOCIAÇ ÂO DAS MULHERES AGRICULTORA DE PORTUGAL (AMAP - Portugalia); EUROTER - TOURISME EN EUROPE RURALE.


Printre obiectivele stipulate de membrii fondatori se num[r[Ş


1. Contribuţia la prezervarea vieţii naturii în Europa rurală; 2. Oferirea unei alternative la turismul de masă; 3. Contribuţia la promovarea păcii prin contacte stabilite între locuitorii de la sat şi oraş din toate colţurile continentului. 4. Consens asupra importanţei revitalizării zonelor rurale europene prin dezvoltarea durabilă a turismului; 5. Voinţa comunităţilor locale de implementare a proiectelor turistice prin coordonarea asistenţei cu contribuţiile financiare proprii.


Federaţia îşi propune să desfăşoare o activitate prioritar promoţională, prin definirea unui concept european de turism rural, a unor standarde şi a unei strategii de dezvoltare proprii. Desigură că spaţiul rural european este caracterizat printr-o amplă reţea de imagini naturale cu caracteristici proprii (peisaj), activităţi umane, arhitectură, obiceiuri şi tradiţii, a căror exploatare în turism poate conduce la noi dezvoltări cu condiţia respectării restricţiilor şi limitărilor. Totuşi, este de menţionat că managementul rural pentru turism nu poate adopta o metodologie standard: ceea ce este valabil pentru un loc nu este şi pentru altul.


O problemă esenţială este capacitatea de a păstra echilibrul în faţa temerilor întemeiate privind:


- dimensiunea turismului rural, având în vedere efectele negative ale unei dezvoltări disproporţionate şi necontrolate care depăşeşte capacitatea de primire ca spaţiu ambiental sau comunitate umană;


- poluarea resurselor naturale şi culturale ale planetei;


- modificarea nevoilor oamenilor, exprimată în termeni calitativi.


În prezent, Eurogîtes este o uniune de 22 de asociaţii care are o bogată activitate orientată spre sprijinirea, dezvoltarea şi apărarea turismului rural.


Dintre acţiunile Federaţiei Eurogîtes, trebuie menţionate:


- Stabilirea unui secretariat permanent la Strasbourg.


- Crearea şi promovarea unei mărci proprii la nivel european, care să eprmită identificarea acestei forme de turism.


- Asistenţă tehnică acordată membrilor sau organizaţiilor candidate pentru a forma treptat o reţea europeană omogenă.


- Constituirea unui grup de experţi format din reprezentanţi ai organizaţiilor membre.


- Misiuni de expertiză la cererea Uniunii Europene în diferite zone.


- Publicarea unui ghid european "L'Europe ŕ Vivre", care să interconecteze reţelele naţionale.


- Publicarea unui Newletter destinat membrilor.


În cadrul Uniunii Europene, turismul constituie un domeniu distinct. Baza juridică este reprezentată exclusiv de art. 235 al Tratatului privind Uniunea Europeană, considerat suficient de cei care nu estimează ca necesară angajarea Uniunii într-o politică care ar putea continua să se desfăşoare la nivel naţional. Pe de altă parte, există opinia contrară, potrivit căreia importanţa economică a sectorului a devenit atât de mare încât o acţiune concertată este indispensabilă pentru apărarea competitivităţii acestei industrii europene. Chestiunea introducerii turismului ca titlu în Tratatul Uniunii se află acum pe ordinea de zi a Conferinţei interguvernamentale privind reforma Tratatelor.


Chiar pe această bază juridică limitată, Comisia europeană a reuşit să obţină din partea Consiliului Europei hotărârea privind lansarea unui plan de acţiune comunitar în favoarea turismului. Adoptat în 1992 (Hotărârea Consiliului Europei 92/421/CEE din 13 iulie 1992), şi urmând a se desfăşura pe o perioadă de trei ani, începând de la 1 ianuarie 1993, acesta a beneficiat de o finanţare de 18 milioane ECU, printre obiectivele sale figurând şi dezvoltarea turismului rural. Chiar dacă rapoartele de evaluare prezentate periodic au scos în evidenţă aspecte critice ale planului de acţiune, acesta a permis lansarea unei serii de acţiuni pilot.


Însuşindu-şi criticile aduse, Comisia europeană a prezentat în 1996 un nou plan de acţiune, plurianual - PHILOXENIA -, a cărui adoptare se discută în prezent de către Consiliul Europei.


Chiar dacă art. 235 poate fi considerat limitat, Tratatul semnat la Maastricht în februarie 1992 a deschis turismului şi, implicit, turismului rural, noi posibilităţi. Este pentru prima dată când se recunoaşte Comunităţii europene posibilitatea de a întreprinde acţiuni în domeniul turismului. Articolele 2 şi 3 ale Tratatului Uniunii prevăd în mod explicit adoptarea, în domeniul turismului, a unor măsuri destinate "promovării unei dezvoltări armonioase şi echilibrate a activităţilor economice în ansamblul Uniunii, a unei creşteri durabile şi neinflaţioniste care să respecte mediul, a unui înalt grad de convergenţă a performanţelor economice, a unui nivel ridicat al muncii şi protecţiei sociale ...". Statele membre au semnat, ca anexă la Tratat, o declaraţie care prevede discutarea introducerii unui titlu referitor la turism, cu ocazia viitoarei modificări a Tratatului (Declaraţia nr. 1 a Tratatului Uniunii).


La 4 aprilie 1995, Comisia europeană a publicat Carta Verde privind rolul Uniunii în materie de turism. Descriind situaţia şi relevând problemele reale, Carta Verde reprezintă şi astăzi documentul de referinţă, aceasta permiţând:


- descrierea acţiunilor întreprinse deja de Comunitate în materie de turism şi a instrumentelor de care aceasta dispune;


- aprofundarea examinării valorii adăugate pe care ar genera-o o politică la nivel comunitar;


- prezentarea perspectivelor de evoluţie în domeniu.


Comisia vrea să demonstreze că iniţiativele la nivel comunitar pot adăuga plusvaloare acţiunilor naţionale, regionale, locale sau profesionale, permiţând astfel activităţilor turistice să contribuie la realizarea anumitor obiective ale Uniunii.


Atţt Parlamentul european cţt şi Comitetul Economic şi Social sunt de acord cu Comisia europeană în ce priveşte cele trei axe prioritare ale unei politici europene a turismului:


- îmbunătăţirea calităţii turismului, ţinând cont de evoluţia cererii turiştilor;


- diversificarea activităţilor şi produselor turistice în scopul îmbunătăţirii competitivităţii în această industrie;


- integrarea conceptului de dezvoltare durabilă şi echilibrată în turism, cu o mai bună luare în considerare a dimensiunilor culturale şi de mediu.


Evident, chiar dacă Comunitatea europeană este chemată să joace un rol de convergenţă, acest fapt nu exclude persistenţa acţiunilor naţionale, în virtutea principiului subsidiarităţii.


Menţiunea sau dezvoltarea unei activităţi turistice ca pol economic al unei regiuni este o realitate care începe să fie luată în considerare la nivel comunitar. Prin intermediul fondurilor structurale, există anumite acţiuni regionale, cum ar fi programele LEADER (iniţiativă privind dezvoltarea rurală şi a turismului rural, LEADER 1 fiind dotat cu unbuget de 400 milioane ECU, iar LEADER 2 - 1995-1999 - cu un buget de 1,4 miliarde ECU) şi INTERREG (program de promovare a cooperării între zonele frontaliere, cuprinzând şi agroturismul, care beneficiază pentru perioada 1994-1999 de un buget de 2,4 miliarde ECU).


La începutul anului 1992, Comisia europeană a iniţiat o serie de proiecte cu finanţare proprie, sub titlul generic "Ecoturism - Cultură şi Ruralitate ", la care au participat 22 state, printre care şi România. Din cele 48 proiecte, 18 au teme legate de turismul rural, iar din cele 12 domenii de cooperare, 7 se referă în mod expres la/sau au legătură cu turismul rural:


- Managementul resurselor turistice rurale;


- Baza de date transnaţională pentru turismul rural;


- Zone naturale sau construite protejate;


- Itinerarii culturale, istorice, folclorice;


- Cercetarea şi dezvoltarea integrată a turismului rural;


- Turism ecologic pentru tinere (agricultura, mediu, turism);


- Publicaţii (atlasuri, ghiduri, reviste, etc.).


Atât Parlamentul european cât şi Comitetul Regiunilor au insistat asupra importanţei şi necesităţii definirii criteriilor şi simbolurilor de calitate comune pentru turismul rural european. În acest context, Comisia europeană a constituit un grup de experţi, delegaţi ai principalelor asociaţii europene de turism rural, însărcinat cu elaborarea unor criterii de calitate pentru uzul profesioniştilor. Totodată, acest grup caută să definească şi o normă europeană care să permită asigurarea promovării acestor produse turistice foarte specifice. Înainte de a reţine criteriile pertinente, a fost necesară clasificarea diferitelor oferte de produse: vacanţe la fermă, vacanţe la ţară, apartamente şi case de vacanţă, hanuri rurale, camping-uri rurale, vacanţe ecvestre. Grupul de experţi caută să stabilească şi o listă de simboluri care să permită turistului european să regăsească mai uşor produsul căutat şi caracteristicile sale. Luarea în considerare a specificităţilor naţionale şi regionale a îngreunat finalizarea listei.


În ce priveşte ecoturismul, în anul 1994 Comisia europeană a cerut unui grup de experţi să examineze posibilitatea creerii unei etichete ecologice specifice turismului. Totodată, în colaborare cu statele membre, a fost instituit un premiu "Turism şi Mediu", destinat sensibilizării profesioniştilor problemei. Acest premiu are ca scop identificarea şi recompensarea regiunilor sau destinaţiilor turistice care dau dovadă de practici noi în materie de programare, dezvoltare şi gestionare a turismului durabil. Participanţii sunt autorităţi locale sau regionale care prezintă propuneri de parteneriat cu industria turistică locală, grupuri de protecţie a mediului sau oricare alte organizaţii implicate. Acest premiu se decernează odată la doi ani.


Trebuie menţionată şi participarea la finanţarea în anul 1994 a unui proiect specific privind sensibilizarea turiştilor şi profesioniştilor din domeniu privind conservarea naturii. Este vorba de reţeaua "Earthwatch", care cuprinde Germania, Olanda, Italia şi Spania.


Un alt pol al dezvoltării turistice este astăzi cel al ţărilor din Centrul şi Estul Europei. În cadrul programului PHARE, o serie de programe au fost lansate la începutul anilor '90, având ca obiectiv îmbunătăţirea calităţii serviciilor oferite. În perioada 1990-1995, 29 milioane ECU au fost destinate dezvoltării turistice în aceste ţări. Astfel, în 1993, Albania a beneficiat de 1,2 milioane ECU pentru dezvoltarea turismului în partea meridională a ţării, contribuind astfel la dezvoltarea sectorului privat.


Un prim program de întrajutorare a turismului din România (1993-1995) a permis, graţie unui buget de 4,5 milioane ECU, furnizarea de asistenţă ministerului turismului, formarea şi reciclarea forţei de muncă şi identificarea şi dezvoltarea noilor produse. Un al doilea program PHARE (1995-1996) a continuat cu un buget de 5 milioane ECU, cuprinzând şi acţiuni descentralizate privind dezvoltarea turismului rural.


Politica statelor pentru dezvoltarea turismului rural se înscrie ăe linia generală a politicii de susţinere a spaţiului rural şi este o politică favorabilă dezvoltării comunităţilor rurale, şi, implicit, a turismului rural ca mijloc de atingere a acestui scop. Principalele elemente ale acestei politici vizează:


- crearea unui cadru legislativ favorabil, adecvat condiţiilor specifice fiecărui stat şi chiar regiune:


- susţinerea financiară de către guvern a programelor de dezvoltare turistică regională, cu accent pe dezvoltarea turismului rural;


- sprijin financiar pentru investiţiile turistice din spaţiul rural;


- practicarea unui regim fiscal în măsură să stimuleze dezvoltarea turismului rural (impozitul pe venti diferit în funcţie de nivelul cifrei de afaceri şi regimul de funcţionare/organizare a fermei/gospodăriei agricole, T.V.A. diferită în funcţie de tipul structurii agroturistice, impozitele locale pe prestaţiile turistice, cu posibilităţi de scutiri, impozitele pe clădirile cu destinaţie turistică, etc.);


- programe de restaurare şi renovare a caselor din spaţiul rural, inclusiv a celor părăsite ca urmare a exodului rural:


- autorizarea unor proiecte tip de amenajare a construcţiilor din spaţiul rural;


- crearea cadrului legal pentru asigurarea controlului calităţii serviciilor;


- acordarea de asistenţă şi susţinerea materială a elaborării materialelor promoţionale pentru turismul rural.

 

 

Capitolul 3. TURISMUL RURAL ÎN ROMÂNIA

3.1. Cadrul legislativ şi organizare


Principalele acte normative emise după anul 1990 pentru stimularea dezvoltării turismului rural românesc se referă la:


- finanţarea acţiunilor de promovare turistică - Hotărârea Guvernului României nr. 414 din 14 iunie 1991;


- acordarea unor facilităţi pentru dezvoltarea sistemului de turism rural din zona montană, Delta Dunării şi litoralul Mării Negre - Ordonanţa Guvernului României nr. 62 din 24.08.1994, aprobată prin legea nr. 145 din 31 decembrie 1994;


- aprobarea normelor şi criteriilor minime privind clasificarea pe stele a pensiunilor turistice şi a fermelor agroturistice - Ordinul ministrului turismului nr. 20 din 4 aprilie 1995;


- aprobarea Normelor metodologice şi a criteriilor privind clarificarea pe stele şi categorii a structurilor de primire turistice - Ordinul ministrului turismului nr. 20 din 4 aprilie 1995;


- aprobarea politicii tarifare în structurile de primire turistice - Ordinul ministrului turismului nr. 56 din 27 iunie 1995;


- stabilirea unor facilităţi pentru dezvoltarea turismului rural - Ordonanţa Guvernului României nr. 63 din 28 august 1997;


- clasificarea structurilor de primire turistice - Hotărârea Guvernului României nr. 601 din 6 octombrie 1997.


După anul 1990, măsurile privind constituirea şi întărirea cadrului organizatoric necesar stimulării dezvoltării turismului rural s-au concretizat, în principal, în:


- constituirea, cu sprijinul Ministerului Turismului, în anul 1994, a Asociaţiei Naţionale pentru Turism Rural, Ecologic şi Cultural (A.N.T.R.E.C.), care are 26 de filiale, repartizate pe aproape întreg teritoriul ţării, cuprinzând în prezent circa 2000 de gospodării;


- avizarea de către Ministerul Turismului a constituirii unor organizaţii neguvernamentale, care au ca scop dezvoltarea turismului rural, principalele fiind:


 - Asociaţia "Agroturism montan", cu sediul în Cluj;


- Fundaţia de Agroturism "Marea Neagră", cu sediul în Constanţa;


 - Asociaţia Română de Turism Rural, Cultural şi Ecologic cu sediul în Ploieşti;


 - Asociaţia "Rural Eco-Tours Agro-Montan" (R.E.T.A.M.), cu sediul în Cluj;


 - Fundaţia Turistică "Agro-Tour O.S.R.", cu sediul în Vadul Izei;


 - Asociaţia de Turism Montan "Carpatina Sud", cu sediul în Sibiu.


- înfiinţarea Agenţiei Naţionale a Zonei Montane, în anul 1991, cu 28 de servicii teritoriale, care au în atribuţiile lor şi promovarea agroturismului;


- constituirea Federaţiei Române pentru Dezvoltare Montană, în anul1993, cu peste 400 de locuinţe omologate pentru turismul rural în zone pilot;


- crearea Asociaţiei Aleşilor Muntelui, în anul 1994, în judeţele Alba şi Suceava;


- crearea primei organizaţii a agricultorilor privaţi "Federaţia Agricolă Montană-Dorna", care cjprinde 1500 de membri grupaţi în 10 asociaţii comunale şi care şi-au prevăzut în statut şi funcţii turistice;


În scopul soluţionării cât mai operative a problemelor privind organizarea, dezvoltarea şi promovarea turismului rural în România, la nivelul Ministerului Turismului a fost constituită prin Ordinul ministrului turismului nr. 59/1995, "Comisia tehnică pentru dezvoltarea turismului rural", din care fac parte specialişti din ministerele şi instituţiile care îşi pot aduce o contribuţie în domeniu: Ministerul agriculturii şi Alimentaţiei, Ministerul Tineretului şi Sportului, Institutul de Cercetare pentru Turism, Institutul Naţional pentru Formare şi Management în Turism, Ministerul Apelor, Pădurilor şi Protecţiei Mediului şi Ministerul Învăţământului. 

 

3.2. Măsuri şi acţiuni întreprinse pentru dezvoltarea turismului rural


Turismul în mediul rural se practică, în mod sporadic, de peste 60 de ani, dar, abia în 1973, s-au pus, pentru puţin timp, bazele legale, prin identificarea a 118 sate şi omologarea ca "sate turistice" a 13 localităţi în care trebuiau să fie cazaţi turişti. Prin interzicerea cazării turiştilor străini în case particulare, acţiunea a fost stopată, rămânând doar două "sate sturistice" (neomologate printr-un act normativ) Lereşti - jud. Argeş şi Sibiel - jud. Sibiu, care să fie utilizate în circuitul turistic internaţional. Se înregistrau anual circa 6-7 mii de turişti străini din Europa, Asia şi America de Nord.


Declanşarea "Operaţiunii Satele Româneşti - Operation Villages Roumaines - în 291 localităţi montane şi a proiectului susţinut de Uniunea Europeană, începând cu anul 1991, a făcut astăzi, un număr de 14 sate din 8 zone pilot de interes turistic (judeţele Maramureş, Bistriţa Năsăud, Suceava, Alba, Mureş, Sibiu, Braşov şi Harghita), cuprinzând circa 290 de locuinţe, să fie în măsură să primească, în mod organizat, turişti străini. Promovarea turistică a structurilor de primire înregistrate în reţeaua O.V.R. a fost organizată în Franţa şi Belgia, prin parteneri comunitari. În prezent, reţeaua O.V.R. activează şi pe piaţa elveţiană, britanică, olandeză şi germană.


Gradul redus de organizare a reţelei de comercializare a ofertei turistice rurale, precum şi lipsa unor informaţii statistice exacte care să evidenţieze circulaţia turistică în spaţiul rural fac imposibilă cuantificarea acestei. Estimările realizate evidenţiază, la nivelul sezonului 1995, o circulaţie turistică de circa 18.500 turişti, din care 3.500 turişti străini, cu un sejur mediu de 6 zile/turist.


În scopul stimulării dezvoltării turismului rural, Ministerul Turismului a întreprins următoarele măsuri şi acţiuni:


- Identificarea patrimoniului rural (natural şi antropic) propice dezvoltării turismului rural, prin:



- realizarea în anul 1995 a "Studiului de evaluare a patrimoniului rural şi a posibilităţilor de integrare în sistemul turistic european", de către S.C. "Prodomus" S.A., în baza planului de cercetare al cărui beneficiar este Ministerul Turismului;



- identificarea gospodăriilor ţărăneşti care pot fi introduse în circuitul turistic, în special din zonele etnografice Bucovina, Ţara Dornelor, Ţara Oaşului, Ţara Moţilor, Ţara Bârsei, Mărginimea Sibiului, Vâlcea, Gorj, ş.a.;



- începerea acţiunii de clasificare a gospodăriilor ţărăneşti în vederea introducerii acestora în circuitul turistic;


- Formarea profesională pentru turismul rural, prin organizarea de acţiuni cum ar fi:



- seminarul "Marketingul în turismul rural" pentru formarea prestatorilor şi turoperatorilor din turismul rural, desfăşurat la Bran, noiembrie 1994, cu o participare aproximată la 40-50 tour-operatori;



- seminarul itinerant "Bed & Breakfast", pentru formarea prestatorilor, organizat în perioada octombrie-decembrie 1994 în şase din cele mai recunoscute zone etnografice, respectiv: Maramureş, Suceava, Neamţ, Harghita, Apuseni şi Argeş, destinat formării prestatorilor de servicii turistice, ţărani-gospodari-gazde;



- seminarii pentru formarea tinerilor din principalele zone etnografice ca ghizi şi agenţi locali pentru agroturism;



- tabere de instruire "Ocupaţii trdiţionale în satul românesc";



- cursuri de iniţiere şi de instruire în turismul rural "ONTIRTEC", începând din iulie 1995;



- seminarii organizate în cooperare cu organizaţii/fundaţii internaţionale pe teme generale privind turismul rural: "Turismul rural, o şansă reală pentru dezvoltarea satului", iunie 1995, Praid-Harghita; "Turismul Rural - prezent şi perspectivă", septembrie 1995, Slănic Moldova; "Turismul Rural", octombrie 1995; "Turismul rural - o şansă reală pentru tinere", iunie-iulie 1995, Bran ş.a.;


- Cooperarea cu organizaţii internaţionale din domeniul turismului rural şi aderarea la o serie de organizaţii europene având ca obiect de activitate dezvoltarea zonelor rurale, astfel:



- aderarea la EUROMONT şi cooperarea cu ţările membre;



- afilierea ANTREC la Federaţia Europeană de Turism Rural (EUROGÎTES);



- colaborarea cu Operation Villages Roumaines (O.V.R.);



- asocierea ANTREC la Proiectul European EUROTER consacrat Anului European al Conservării Naturii;




- colaborarea ANTREC cu asociaţia internaţională "Green Flag International", cu sediul în Marea Britanie, pentru îmbunătăţirea ofertei turistice rurale româneşti şi promovarea acesteia pe piaţa internaţională.


În etapa actualăl, sprijinirea, consolidarea şi dezvoltarea A.NT.R.E.C. este de mare importanţă. Printr-o campanie eficientă, ANTREC a reuşit să implice un mare număr al membrilor săi să realizeze programe turistice apreciate atât pe plan intern, cât şi pe plan extern. Principalele obiective urmărite de ANTREC sunt:


- identificarea şi promovarea potenţiatului turistic rural;


- organizarea unor cursuri de pregătire profesională pentru gazde şi agenţi de turism rural, prin seminarii, cursuri de scurtă durată, schimburi de experienţă cu organizaţii similare din ţară şi străinătae;


- transmiterea informaţiilor legate de turismul rural întregii reţele ANTREC şi instituţiilor implicate în mod direct sau indirect în promovarea şi dezvoltarea turismului rural;


- organizarea de campanii de publicitate pentru unităţile clasificate şi omologate incluse în reţea;


- participarea la evenimentele importante specifice, atât pe plan intern (regional şi naţional) cât şi extern (târguri şi burse de turism), cu o ofertă diversă.


Lunar, Asociaţia editează un buletin informativ, cuprinzând informaţii referitoare la activităţi ANTREC, evenimente din cadrul asociaţiei, atât la nivel central cât şi local, recomandări, decizii, etc.


Din anul 1994, ANTREC a devenit membru EUROGÎTES, fiind inclusă în catalogul acesteia în ediţiile din 1995, 1996 şi 1997 pe lângă unităţi reprezentative ale reţelei de turism rural european. Alături de Franţa, Germania, Belgia, Portugalia, Spania şi alte ţări europene, pot fi văzute în catalog şi case tradiţionale pentru cele 26 de filiale ale ANTREC. La Târgul de Turism Rural, ediţia 1, Braşov, din 17-19 aprilie 1997 a fost lansat un CD-ROM ANTREC, primul CD-ROM de prezentare a activităţii de turism rural din România.


În localitatea Bran, a avut loc în luna octombrie 1997 o ultimă întrunire a responsabililor cu Programul PHARE destinat sprijinirii turismului rural.


La reuniune au fost prezenţi coordonatori a două proiecte de dezvoltare a turismului rural, respectiv Asociaţia Naţională de Turism Rural, Ecologic şi Cultural (ANTREC) şi Operation Villages Roumains (Belgia), beneficiarii acestor proiecte, precum şi reprezentanţii Ministerului Turismului şi ai Delegaţiei Comisiei Europene în România. Invitaţii au făcut bilanţul bugetului de 900.000 ECU alocaţi dezvoltării acestui sector. Banii au fost folosiţi pentru cinci destinaţii precise: 1. Editarea primului catalog de prezentare a turismului rural românesc; 2. Proiectarea primului sistem computerizat de rezervare a locurilor şi achiziţionarea echipamentului necesar, sistemul urmând să funcţioneze la începutul anului 1998; 3. Crearea primelor centre de informare turistică în patru zone pilot; 4. Finanţarea a peste 40 de ateliere de pictură pe lemn, mici restaurante rustice menite să îmbogăţească oferta turistică a fiecărei localităţi şi să-i sporească atracţia; 5. Finanţarea unor proiecte de infrastructurăîn zonele pilot, vizând în special îmbunătăţirea semnalizării obiectivelor turistice, marcarea traseelor şi informarea turistică.

 

3.3. Tipuri de sate turistice româneşti 


Stabilirea tipurilor de sate turistice constă în identificarea şi relevarea specificului localităţilor şi gruparea lor în câteva tipuri fundamentale, în vederea promovării, în fiecare localitate, a celor mai adecvate forme de turism, în funcţie atât de principalele caracteristici geografice, sociale şi economice, cât şi de principalele motivaţii şi opţiuni ale categoriilor de turişti care frecventează localitatea respectivă.


Aplicarea principiului specializării în domeniul organizării şi funcţionării satului turistic este cu atât mai necesară, cu cât fiecare localitate rurală constituie o entitate, cu particularităţi proprii şi activităţi specifice, ce nu trebuie decât să fie identificate şi valorificate cât mai eficient posibil, din punct de vedere turistic.


De asemenea, stabilirea tipurilor de sate turistice constituie un mijloc de selecţionare a turiştilor, aceştia grupându-se de la sine într-un sat sau altul, în funcţie de principalele lor motivaţii şi opţiuni turistice. Aceasta permite o mai bună cunoaştere şi funcţionare a mecanismului economic cerere-ofertă şi, ca urmare, organizareaspaţiilor de cazare şi a celorlalte servicii, în funcţie de principalele caracteristici social-economice ale clientelei turistice. În sfârşit, stabilirea de sate turistice permite realizarea unei publicităţi concrete şi specifice, în funcţie de particularităţile fiecărui tip de sat turistic.


Din punct de vedere teoretic, problema tipologiei satelor turistice poate fi abordată ca o chestiune de natură opţională, însă, decizia aplicării ei în practică, determinarea tipului satului turistic este de natură obiectivă. Pentru acestea, este necesar ca, alături de dorinţa şi intenţia organizatorilor, satul turistic respectiv să întrunească un cuantum de condiţii naturale şi istorice, social-economice obiective, care să fie definitorii şi caracteristice pentru fiecare tip de sat turistic. În funcţie de caracteristicile care pot fi luate în considerare în tipologia satelor turistice, numeroase şi variate de la o zonă geografică la alta şi chiar de la o localitate la alta, tipologia generală a satelor turistice din România este următoarea:


a) SATE TURISTICE ETNOGRAFIC-FOLCLORICE (Lereşti, Sibiel, Vama). În această categorie se pot încadra satele în care portul tradiţional, arhitectura, mobilarea şi decorarea interioară, în stil rustic, muzica şi coregrafia populară predomină şi se impun ca însuşiri esenţiale ale satului respectiv. În aceste sate, pot fi oferite turiştilor servicii de cazare şi masă în condiţii autentice, şi se pot organiza expoziţii artizanale permanent (cu vânzare)


b) SATE TURISTICE DE CREAŢIE ARTISTICĂ Şi ARTIZANALĂ (Tismana, Marga etc.). Aceste sate oferă, posibilitatea practicării unui turism de sejur, în cadrul căruia în atelierele special amenajate şi sub îndrumarea unor artişti şi meşteri populari renumiţi, turiştii s-ar putea iniţia în artă şi tehnici arhaice populare: icoane pe sticlă, pictură naivă, sculptură în lemn şi piatră, cusături populare, ceramică, muzică şi dansuri populare etc.


c) SATE TURISTICE CLIMATERICE Şi PEISAGISTICE (Fundata, Bran, Şirnea). Caracteristica predominantă a acestor sate, adecvate turismului de sejur (pentru amatorii de linişte, de plimbări solitare, într-un cadru natural pitoresc), este cadrul natural şi poziţia geografică izolată de centrele aglomerate şi de marile artere de circulaţie. Satele de deal şi munte, cu casele răspândite pe văi şi coline, la o oarecare distanţă unele faţă de altele, cu pajişti, fâneţe sau livezi, satisfac motivaţia fundamentală a numeroşi turişti, "reîntoarecerea la natură".


d) SATE TURISTICE PESCĂREŞTI ŞI DE INTERES VÂNĂTORESC (satele de pe văile Vişeului şi Bistriţei, Gurghiu şi Delta Dunării). În afara posibilităţilor de cazare, în aceste sate se pot oferi servicii culinar-gastronomice pescăreşti şi vânătoreşti. De asemenea, populaţia locală poate organiza pentru turişti, unele forme de agrement specifice - pescăreşti şi vânătoreşti.


e) SATE TURISTICE PASTORALE (Vaideeni, Jina). În această grupă pot fi incluse, în general, sate de mute, în care preocuparea de bază a localnicilor este creşterea oilor şi vitelor şi care pot să atragă turiştii, prin meniuri bazate pe produse lactate. Pentru divertisment, pot fi organizate ospeţe ciobăneşti, petreceri specifice şi tradiţionale.


f) SATE TURISTICE PENTRU PRACTICAREA SPORTURILOR (Fundata, Moeciu, Şirnea). Numeroase localităţi rurale prezintă excelente condiţii pentru practicarea sporturilor de iarnă (satele montane şi de deal) şi nautice pe râurile interioare, lacuri de acumulare. Acest tip de sat poate să atragă două categorii de turişti, în general din rândul tineretului: sportivi amatori, iniţiaţi în practicarea sporturilor respective; turişti neiniţiaţi sau mai puţin iniţiaţi, dar dornici să se iniţieze şi să le practice. Pentru această din urmă categorie pot funcţiona instructori de schi, bob, înot etc. Recrutaţi din rândul populaţiei locale. De asemenea, în aceste sate, pot funcţiona puncte de închiriere a echipamentului sporti

v.

 

3.4. Integrarea turismului rual românesc în turismul internaţional


La 1 februarie 1995 a intrat în vigoare Acordul European de Asociere România - Uniunea Europeană, în care, la art. 90 sunt stipulate obiectivele şi angajamentele de cooperare în domeniul turistic, respectiv:


- dezvoltarea comerţului turistic;


- încurajarea schimburilor turistice privind tineretul;


- transfer de cunoştinţe în domeniu;


- schimb de informaţii în domeniu;


- asistenţă tehnică a Uniunii Europene pentru dezvoltarea infrastructurii pentru turism.


Principalele iniţiative pe linia integrării turismului rural românesc în turismul european le reprezintă::


- Operaţiunea Satele Româneşti (O.V.R.);



- această activitate a fost recunoscută şi susţinută de peste 2 ani de Uniunea Europeană, în cadrul Programului ECOS, girat de Consiliul Comunelor şi Regiunilor Europei şi a cuprins aspecte privind culegerea de informaţii, organizarea de întâlniri, stagii şi seminarii, organizarea formării profesionale şi crearea instrumentelor de informare şi promovare turistică; 14 comitete O.V.R. din 14 sate din Belgia şi Franţa împreună cu partenerii români s-au angajat să facă din satele româneşti o destinaţie turistică.


- Acţiunile întreprinse cu sprijinul sau colaborarea diferitelor state şi organizaţii europene pentru dezvoltarea montană, cum ar fi:



- operaţiunea CEFIDEC pentru dezvoltarea zonei montane Vatra Dornei, incluzând acţiuni de formare profesională pentru consilieri rurali, stagii de pregătire în Franţa pentru tineri agricultori, schimburi de elevi şi profesori între şcoli de acelaşi profil; operaţiunea s-a încheiat în octombrie 1993 prin Simpozionul internaţional "Carpaţii României în evoluţie", cu participarea Consiliului Europei, la care s-a lansat ideea înfiinţării Centrului de Formare şi de Inovaţii pentru Dezvoltare în Carpaţi şi a unui organism de cooperare între ţările carpatice "CARPATMONTANA";



- participarea României la lucrările pregătitoare ale Conferinţei Europene a regiunilor montane, la Chamonix în luna septembrie 1994.


Totodată, trebuie menţionat faptul că, la adunarea generală a Federaţiei Europene a Turismului Rural (EUROGÎTES) care a avut loc la Braşov în luna aprilie 1997, preşedinta ANTREC, doamna Marilena Stoian, a fost desemnată, pentru doi ani, preşedinte al EUROGÎTES, poziţia care îi dă dreptul de a fi membru în Consiliul Consultativ al Turismului din Uniunea Europeană. Este pentru prima dată când un reprezentant al unei ţări care nu este membră a U.E. reuşeşte să acceadă ca membru într-un organism comunitar.

 

Capitolul 4. STRATEGIA DE DEZVOLTARE A TURISMULUI RURAL ROMÂNESC

4.1. Stabilirea zonelor şi a localităţilor prioritare


În baza experienţei internaţionale şi a practicilor întâlnite în ultimii ani în România, sunt considerate ca zone turistice favorabile dezvoltării turismului: zona de munte, litoralul şi delta.


Prin "Studiul de evaluare a patrimoniului rural şi a posibilităţilor de integrare în sistemul turistic european" finalizat în anul 1995 de S.C. "PRODOMUS" S.A. Bucureşti în baza planului de cercetare al cărui beneficiar este Ministerul Turismului, au fost investigate între anii 1993-1994 un număr de 11 zone şi 14 sate. Investigaţia a cuprins inventarierea resurselor naturale şi antropice şi a infrastructurii (drumuri, telecomunicaţii, echipare edilitară), analizarea calităţii mediului construit, a dezvoltării economice, a resurselor umane, evaluarea pieţii turistice, precum şi s-a finalizat cu elaborarea de propuneri de amenajări şi dotări în scopul valorificării potenţialului turistic.


În prezent, prin acţiunile desfăşurate de cele 10 asociaţii înfiinţate după anul 1992 şi care au în obiectul de activitate promovarea turismului rural şi în mod special a agroturismului, numărul zonelor şi localităţilor rurale atrase în circuitul turistic a crescut.


Criteriile minime pentru identificarea zonelor favorabile dezvoltării turismului rural sunt:


1. Criteriul valorii turistice care include atât valoarea cât şi funcţia turistică a zonei.


Valoarea turistică este determinată de: tipul şi volumul resurselor turistice; răspândirea şi concentrarea acestora în teritoriu; valoarea turistică în raport cu tipul, calitatea şi cantitatea resurselor; poziţia în raport cu drumurile naţionale şi europene, căile ferate, aeroporturile internaţionale, punctele de frontieră; infrastructură; calitatea ecologică (poluare, degradare naturală etc.).


Funcţia turistică a zonelor este stabilită în raport cu tipul şi valoarea resurselor turistice şi se concretizează în formele de turism (turism de sejur sau itinerant, cultural, religios, ştiinţific, sporturi de iarnă, pescuit sportiv, etc.).


2. Criteriul ecologic: Calitatea ecologică a unei zone constituie un criteriu important în analiza şi stabilirea posibilităţilor de dezvoltare turistică a acesteia, dar şi de stabilire a impactului "economic-mediu-turism" şi a modalităţilor de gestinare a acestuia, inclusiv a proiectelor legislative şi organizatorice. Se au în vedere sursele, tipurile şi nivelul de degradare şi poluare, impactele şi conflictele ce pot apare între dezvoltarea economică şi cea a turismului şi menţinerea calităţii mediului rural.


3. Criteriul accesibilităţii: Poziţia geografică şi nivelul de dotare cu căi de comunicaţie reprezintă un factor permisiv în dezvoltarea turistică. De aceea, în identificarea şi analiza patrimoniului rural al zonelor, se impun a fi luate în studiu poziţia geografică în raport cu unele repere turistice importante, reţeaua de căi de comunicaţie (rutieră, feroviară, aeriană ş.a.) internă şi internaţională, precum şi cea locală, importantă în accesul la obiectivele turistice din zonă.


4. Criteriul economic şi socio-demografic: Dezvoltarea şi structura economică a zonei (tipul de economie: agricolă, pastorală, silvică, etc., amploarea şi perspectivele acesteia), ca şi elementele demografice (structură, pondere, grad de urbanizare) constituie elemente importante în aprecierile privind calitatea mediului, funcţia receptoare sau emitentă de turişti în perspectiva valorificării resurselor turistice.


5. Criteriul valorii etnografice are în vedere caracterul etnografic mai mult sau mai puţin determinat de tradiţia social-istorică şi afirmat în tipul aşezărilor, ocupaţiilor, locuinţei, portului, artei populare, manifestărilor culturale, spirituale şi în modul de viaţă. Alături de acestea se au în vedere şi arhitectura, tipul de case, frecvenţa fenomenelor etnografice, etc.


Criteriile minime necesare pentru ca o localitate rurală să poată fi introdusă în circuitul turistic sunt:


1. Potenţial turistic natural deosebit;


2. Acces rutier în tot timpul anului bine întreţinut;


3. Iluminare cu energie electrică, alimentare cu apă şi, eventual, canalizare nepoluantă sau posibilităţi de realizare cu fonduri minime;


4. Unitate de poştă şi telecomunicaţii;


5. Spaţii de cazare clasificate (motel, pensiune, gospodărie ţărănească, camping), minimum 50 de locuri în cadrul localităţii rurale;


6. Spaţii de servire a dejunului şi cinei pentru turişti, clasificate şi a cărăr capacitate să fie corelată cu aceea a spaţiilor de cazare;


7. Asistenţa medicală sub forma unui post de prim ajutor deservit de un medic sau de un asistent cu experienţă în cazul în care nu exista nici o unitate medicală în localitate, asigurarea de medicamente de uz general contra cost:


8. Punct/centru de informare turistică, amplasat în centrul localităţii;


9. Panou cu traseele turistice marcate de interes local amplasat în centrul localităţii în vederea facilitării drumeţiilor cu sau fără ghid local;


10. Posibilitatea organizării unor forme de agrement şi petrecere individuală sau colectivă a timpului liber: pescuit, vânătoare, culegere de plante medicinale, fructe de pădure, plimbări ecvestre sau cu biciclete închiriate, seri folclorice, etc.


11. Spaţii comerciale pentru produse alimentare, legume, fructe, obiecte sport-turism.


Primele 6 criterii sunt obligatorii, celelalte putând fi realizate eşalonat, în 2-3 ani, pe baza unui program elaborat de consiliul local, cu susţinere din partea consiliului judeţean, a statului şi a altor organisme interne sau internaţionale interesate.


În cadrul planului de cercetare al cărui beneficiar este Ministerul Turismului urmează să se prevadă elaborarea de către firme de arhitectură a unui îndrumar privind sistematizarea şi dezvoltarea localităţilor rurale care practică turism rural.


Acest îndrumar va cuprinde:


- probleme de sistematizare;


- infrastructura generală;


- modalităţi de amenajarea a caselor vechi în vederea cazării turiştilor;


- modele de case noi care urmează să găzduiască turişti;


- dotări minime în cadrul gospodăriei ţărăneşti pentru pregătirea şi servirea micului dejun;


- amenajarea structurilor de alimentaţie pentru servirea dejunului şi cinei;


- amenajarea structurilor de agrementş


- amenajarea punctului de informare turistică etc.


Agenţii economici care îşi construiesc spaţii de cazare şi de alimentaţie în mediul rural, fie în cadrul localităţii, fie la marginea ei, au obligaţia, conform actelor normative în vigoare, să obţină avizul de specialitate al Ministerului Turismului în vederea obţinerii autorizaţiei de construcţie. În acest fel se exercită un control calitativ asupra proiectelor şi, respectiv, a viitoarelor construcţii care urmează să fie clasificate pe stele.


Pentru stabilirea zonelor şi localităţilor prioritare care pot practica turismul rural, se impune o colaborare permanentă între Ministerul Turismului, Ministerul Lucărilor Publice şi Amenajării Teritoriului şi Departamentul Administraţiei Publice Locale, care să fie concretizată ărin întâlniri periodice ale unei comisii formată din 5-7 specialişti. Această comsie ar trebui să organizeze întâlniri periodice cu primarii localităţilor turistice rurale pentru a discuta problemele şi a hotărî principiile de dezvoltare turistică ale perioadei următoare. Desigur, că la aceste întâlniri vor trebui invitate să participe toate asociaţiile şi organismele cu activitate de turism rural şi de dezvoltare a satelor.

 

4.2. Dezvoltarea produsului turistic


Introducerea în circuitul turistic a unor structuri care prestează servicii de proastă calitate poate compromite pe termen lung ideea de turism ruralîn România, refacerea acestuia necesitând eforturi şi cheltuieli deosebite pe durata mai multor ani. De aceea strategia de dezvoltare a produsului turistic pune accent, în primul rând, pe dezvoltarea calitativă şi, în plan secundar, pe cea cantitativă.


În perioada 1996-1005, Ministerul Turismului apreciază că produsele turistice rurale au condiţii de dezvoltare accentuată ca urmare a:


- asigurării cadrului legislativ şi organizatoric;


- relaţiilor stabilite cu asociaţiile internaţionale de profil din străinătate;


- sprijinului financiar acordat de o serie de organisme şi instituţii internaţionale şi, în mod deosebit, de Uniunea Europeană.


Forţa de muncă necesară pentru dezvoltarea produsului turistic este suficientă având în vedere că ponderea populaţiei rurale în România este mare, iar în cadrul acesteia, cea a populaţiei din zonele montane, de litoral şi deltă este semnificativă. În acest sens, populaţia montană a ţării numără cca. 1,7 milioane locuitori şi peste 600.000 de gospodării.


Condiţia esenţială a dezvoltării produsului turistic rămâne îmbunătăţirea infrastructurii generale a localităţilor rurale cu infleuenţa asupra întregii economii rurale.


Politica de dezvoltare pe termen lung a produselor turistice rurale elaborată de Ministerul Turismului trebuie sprijinită efectiv în implementarea ei de autorităţile administraţiei publice locale şi trebuie acutalizată şi corectată de factorii locali de decizie. De asemenea, factorii locali pot propune Ministerului Turismului dezvoltarea unor noi produse turistice şi găsirea împreună a soluţiilor de valorificare.


Dezvoltarea produselor turistice resupune existenţa:


- prestatorilor de servicii turistice, precum cazarea, alimentaţia pentru turism, agrementul;


- agenţilor turoperatori pentru comercializarea produselor turistice şi, implicit, promovarea lor;


- agenţilor economici specializaţi în promovarea produselor turistice rurale pe piaţa internă şi externă;


- persoanelor care asigură formarea profesională pentru turismul fural.


În perioada 1996-2005 se apreciază că numărul prestatorilor de servicii turistice rurale va creşte cu 25%, iar numărul agenţilor economici turoperatori, de promovare şi formare pentru turism rural va creşte de câteva ori.


În vederea creşterii numărului prestatorilor de servicii turistice şi a turoperatorilor precum şi a calităţii acestora, Ministerul Turismului îşi propune:


- acordarea asistenţei tehnice pentru agenţii economici:


- distribuirea legislaţiei şi a actelor normative specifice;


- organizarea schimburilor de experienţă între prestatori şi turoperatori din zone şi localităţi diferite;


- clasificarea structurilor de cazare şi alimentaţie, acordarea de licenţe şi brevet agenţilor turoperatori;


- realizarea fondului de date privind unităţile cuprinse în reţeaua turismului rural;


- facilitarea colaborării între organismele şi organizaţiile implicate în dezvoltarea turismului rural din România şi organisme similare din celelalte ţări europene.


Pe termen mediu şi lung este necesară concentrarea asupra zonelor şi localităţilor rurale prioritare, principalele obiective fiind:


1. Îmbunătăţirea şi consolidarea produsului turistic în zonele şi localităţile rurale cele mai cunoscute turiştilor omânia şi străini şi unde existî deja creată o anumită infrastructură;


2. Îmbunătăţirea calităţii ofertei turistice a prestatorilor de servicii din cele mai renumite localităţi turistice rurale, în scopul atragerii turiştilor străini şi a turiştilor români cu venituri mari;


3. Imbunătăţirea ofertei turistice a localităţilor rurale din Delta Dunării, ca obiectiv turistic unicat în Europa, cu atractivitate atât pentru români cât şi pentru străini;


4. Imbunătăţirea ofertei turistice a localităţilor rurale din Munţii Apuseni prin punerea în valoare a potenţialului turistic excepţional al acestora;


5. Dezvoltarea unor forme de turism solicitate pe plan internaţional, recunoscute ca "loisir actif", pentru care România dispune de un potenţial natural deosebit de pitoresc, nepoluat şi nealterat;


6. Dezvoltarea în cadrul zonelor şi localităţilor rurale prioritare a agrementului specific: pescuit, vânătoare, echitaţie, drumeţii, vizitarea parcurilor şi rezervaţiilor naturale din apropierea localităţilor, etc.;


7. Asigurarea raportului real calitate/preţ în vederea asigurării competitivităţii;


8. Continuarea planificării, dezvoltării şi modernizării altor zone turistice rurale identificate pe parcurs ca prioritare;


9. Includerea în catalogul "Oportunităţi de investiţii în turism" editat de Ministerul Turismului şi a localităţilor rurale deosebite sau editarea unui catalog special;


10. Includerea în cadrul Centrelor zonale de consultanţă şi a problemelor pentru turism rural;


11. Colaborarea cu organizaţiile neguvernamentale reprezentative pentru activitatea de turism rural din România, precum şi cu organisme guvernamentale implicate în dezvoltarea zonelor rurale, cu alte organisme abilitate, în vederea elaborării unor programe comune în zonele de interes turistic.

 

4.3. Pregătirea profesională a prestatorilor de servicii turistice şi a turoperatorilor


Dezvoltarea unui produs turistic implică instruirea persoanelor care participă la această activitate.


Dezvoltarea în România a turismului rural după anul 1990, prezintă avantajul de a putea organiza acţiunile de pregătire profesională ale prestatorilor şi turoperatorilor după metode, tehnici şi cursuri de pregătire foarte noi, care se derulează şi în ţările cu tradiţie în acest domeniu din cadrul Uniunii Europene. Această pregătire va contribui la practicarea unui turism rural durabil, care să anticipeze şi să evite efectele negative cu care s-au confruntat ale ţări.


Din analizeze efectuate, se apreciază ca eficiente următoarele modalităţi de pregătire şi perfecţionare:


a) seminarii organizate pe zone turistice rurale şi pe domenii specifice: cazare, alimentaţie, agrement;


b) lecţii prezentate pe videocasete, care pot fi urmărite de cursanţi în propriile localităţi sau gospodării;


c) materiale didactice, cataloage, reviste, distribuite gratuit sau contra cost;


d) schimburi de experienţă între prestatorii de servicii turistice din zonele rurale româneşti şi cei din ţările europene.


Având în vedere specificul vieţii rurale se impune organizarea unro forme de pregătire adaptate categoriilor de populaţie rurală, după vârstă, grad de ocupare, poziţie socială, nivelul de cultură generală. Stabilirea perioadei optime şi a duratei diferă în funcţie de categoria de vârstă astfel:


- pentru tineret, sunt recomandate cursurile cu programe detaliate, complexe, bine exemplificate cu materiale didactice audiovizuale, care se pot derula pe tot parcursul anului, iar absolvenţii vor primi certificate de atestare;


- pentru ţăranii-gospodari prestatori de servicii, se vor organiza seminarii, prezentări de materiale video, distribuiri de broşuri de specialitate. Perioadele optime de desfăşurare sunt cele de pauză între lucrările agricole specifice fiecărei zone: de munte, deltă, litoral.


4.4. Promovarea turismului rural românesc


Cunoaşterea dimensiunii, tipului şi elasticităţii cererii pieţei turismului rural este condiţia esenţială pentru valorificarea produsului turistic şi prezintă două aspecte principale:


- necesitatea de a avea informaţii despre importanţa, localizarea, caracteristicile, sensibilitatea şi exigenţa pieţelor;


- necesitatea de a cunoaşte posibilităţile de adaptare la cerinţele consumatorilor, şi de a exercita asupra lor influenţa, prin campanii publicitare.


În acest scop sunt preconizate următoarele măsuri şi acţiuni:


1. Asistenţă tehnică acordată de Ministerul Turismului agenţilor economici pentru elaborarea unor materiale proprii de promovare turistică;


2. Adaptarea, în formă şi conţinut a materialelor publicitare realizate de Ministerul Turismului în vederea includerii turismului rural;


3. Participarea la burse de turism internaţionale cu specific de turism rural, inclusiv agroturism;


4. Organizarea anuală, împreună cu Ministerul Tineretului şi Sporturilor şi alte organisme interesate, a unor acţiuni educaţionale pentru tineret în vederea promovării ofertei turismului rural;


5. Crearea în cadrul localităţilor turistice rurale a punctelor de informare turistică;


6. Inserarea în ziare, reviste, emisiuni radio şi televiziune a unor materiale cu caracter promoţional;


7. Prezentarea prin revistele de turism a produselor turistice rurale;


8. Promovarea celor mai buni prestatori de servicii turistice rurale în cataloagele străine.


În ce priveşte stimularea şi protecţia prestatorilor de servicii turistice, trebuie menţionat că membrii gospodăriilor ţărăneşti din reţeaua turistică rurală, dacă nu au calitatea de salariaţi în alte sectoare, pot participa facultativ la constituirea fondului de pensii şi alte drepturi de asigurări sociale; contribuţia la fondul de asigurări dă dreptul gospodarului să beneficieze de pensie pentru limită de vârstă, ajutor pentru pierderea temporară a capacităţii de muncă, alocaţie pentru copii, concediu prenatal şi postnatal şi alte drepturi prevăzute de lege. Gospodăriile intrate în circuitul turistic rural pot beneficia de credite cu dobândă subvenţionată cu 50% din dobânda pieţei bancare, dintr-un fond al Agenţeiei Române de Dezvoltare, în cadrul măsurilor pentru sprijinirea întreprinderilor mici şi mijlocii.


Prestatorii de servicii turistice din sate beneficiază de scutirea de impozit pe veniturile obţinute din agroturism, pe o perioadă de 10 ani.


Având în vedere importanţa acordată turismului rural în Strategia de dezvoltare a turismului pe termen mediu şi lung, în cadrul Programului PHARE pentru dezvoltarea turismului în România - faza a II-a, a fost inclusă şi componenta Dezvoltarea turismului rural, căreia i s-a alocat suma de 900 mii ECU. Conform obiectivelor prioritare stabilite, Programul pentru turismul rural a fost împărţit în două componente principale, şi anume:


a. Promovarea turismului rural (350.000 ECU);


b. Dezvoltarea turismului la sate prin crearea unei grupe de 4-5 sate pilot (495.000 ECU).


a) Programul de promovare a turismului rural urmăreşte să sprijine dezvoltarea turismului rural prin alocarea resurselor către activităţile promoţionale cheie, care vor contribui la dezvoltarea pieţei turismului rural.


Programul va contribui, de asemenea, la crearea unei complementarităţi între activitatea promoţională la nivel local şi activitatea promoţională la nivel naţional şi internaţional susţinută de Ministerul Turismului.


Elementele programului de promovare sunt:


- crearea unui sistem de rezervări (50.000 ECU);


- promovarea turismului rural (115.000 ECU);


- managementul programului şi asistenţa tehnică (185.000 ECU).


Principalele obiective ale programului de promovare sunt:


- asigurarea de asistenţă tehnică pentru promovarea turismului rural;


- organizarea unei reţele de rezevare şi a unui sistem de promovare;


- producerea de materiale promoţionale pentru fiecare regiune inclusă în reţeaua de rezervări;


- organizarea promovării turismului rural la târgurile şi expoziţiile internaţionale;


- elaborarea "mărcii produsului" (sigle, însemne, etc.);


- organizarea de simpozioane şi seminarii pentru dezvoltarea turismului rural:


- editarea de materiale promoţionale generale;


- stabilirea formelor de instruire/pregătire pentru prestarea de servicii specifice turismului rural şi pentru marketing;


- susţinerea reţelei de promovare şi de rezervare în acţiunea de păstrundere pe piaţa internă.


b) Programul de Dezvoltare a Turismului la Sate urmăreşte dezvoltarea produsului şi îmbunătăţirea infrastructurii. Acesta se va concentra asupra a 4-5 sate selecţionate, care îndeplinesc următoarele condiţii:


- au trecut printr-o fază de predezvoltare a turismului rural;


- sunt localizate în zone prioritare pentru dezvoltarea turismului;


- au un minimum de infrastructură generală.


Pentru aceste localităţi selecţionate se vor întreprinde următoarele acţiuni:


- organizarea de birouri de informaţii turistice (20.000 ECU);


- organizarea pregătirii şi instruirii (15.000 ECU);


- acordarea de sprijin financiar pentru dezvoltarea infrastructurii (120.000 ECU);


- echipament (40.000 ECU);


- management şi asistenţă tehnică (238.000 ECU).


Principalele obiective ale acestui program sunt:


- să ofere asistenţa tehnică pentru dezvoltarea turismului rural pentru cele 4-5 sate selecţionate;


- să ajute satul să implementeze un plan de dezvoltare a turismului rural (organizarea unui punct de informaţii turistice care să ofere vizitatorilor servicii de informare, instruirea specială a unor persoane care să asigure cazare, facilităţi pentru masă, să organizeze acţiuni de divertisment pentru turişti, etc.);


- să organizeze instruirea, în vederea dezvoltării produsului, pentru toate categoriile de persoane care practică turism rural, sunt cuprinse în reţeaua de rezervări şi promovare şi doresc să se perfecţioneze.


România are mari posibilităţi de dezvoltare a turismului rural, practicarea acestuia fiind nu numai posibilă, dar şi foarte necesară în etapa actuală. Veniturile realizate din această activitate vor contribui substanţial la ridicarea nivelului de civilizaţie al satului românesc, iar locuitorii acestuia, prin ospitalitatea atât de caracteristică românilor, ar putea schimba imaginea României în lume.


Prin încheierea unro acorduri de parteneriat cu organizaţii naţionale, regionale sau locale de profil, s-ar uşura accesul României la fondurile destinate de Uniunea Europeană pentru turismul rural, de care România în prezent nu poate beneficia decât întâmplător, deoarece nu este încă membră a Uniunii Europene. Încheierea unor acorduri de parteneriat, inclusiv între centrele teritoriale din România şi cele din alte ţări ar fi binevenită, întrucât s-ar putea asigura: un flux constant şi sistematic de informaţii cu privire la noutăţile apărute în turismul rural; organizarea şi schimburi de experienţă şi schimburi de turişti; promovarea reciprocă a ofertei turistice; asistenţă şi colaborare la pregătirea personalului , consultarea reciprocă în vederea promovării unor puncte de vedere comune în cadrul EUROGÎTES sau a altor organisme europene.

